Hermanus Kersmark vier sy 5de met geskenkbewys | Netwerk24
Hermanus Kersmark vier sy 5de met geskenkbewys
Deur Nazley Wilschutt 29 November 2020 20:59
Die Kersmark by die Curro-skool op Hermanus word vanjaar vir die vyfde keer gehou. . Foto: Verskaf
Die gewilde Hermanus Kersmark vier vanjaar sy vyfde bestaansjaar.
Lizette Conradie, eienaar van die mark, sê vyf jaar gelede het sy 'n gaping vir so 'n mark in die Overbergstreek gesien en die geleentheid aangegryp.
Die mark word vanjaar van 16 tot 23 Desember by die Curro-skool in Hermanus aangebied. Die mark sal daagliks van 09:00 tot 18:00 oop wees, maar tot 17:00 op 23 Desember.
"Die Hermanus Kersmark het 'n groot verskeidenheid produkte waar kopers al hul Kersinkopies in 'n stil en veilige omgewing, weg van die gedruk van winkelsentrums, kan doen. Curro Hermanus is die perfekte plek omdat dit ruim, beskut en veilig is en baie parkeerplek het."
Die Curro-skool op Hermanus. Foto: Verskaf
Besoekers moet die geel bordjies, vlae en baniere na die skool volg om die lokaal te bereik.
Conradie sê verder die lokaal is rolstoelvriendelik en alle Covid-19-protokolle sal gevolg word. Kaart-en kontantbetalings word aanvaar.
Ter viering van die mark se vyfde verjaarsdag is 'n kompetisie uitgeloof waarin 'n koopbewys van R500 gewen kan word om by die mark te bestee.